Nyhedsbrev – Sommer 2023

Kære elever og forældre!

Så blev det igen tid til sommerferie efter nogle meget dejlige og travle uger med eksaminer, skemalægning, studentermiddag, afslutninger og dimissioner.

For både lærere, ledere og administration er det en vidunderlig tid med masser af glade elever og forældre. Tusind tak for det! Vi vil gøre vores bedste for også fremover at leve op til det, vi siger, at vi vil og kan på Niels Steensen. I min tale til studenterne talte jeg om skolens store ønske om – dannelsesmæssigt – at have bidraget til gode ”spejle” og ”vinduer” til eleverne. Spejle til at rette blikket indad og blive klogere på sig selv. Og vinduer til at forstå verden og forhåbentlig få lyst til at engagere sig i den til glæde for medmennesket.

Da studenterne i lørdags svingede ud på Jagtvej i deres studentervogne, var vi alle både glade og tilfredse samt svært stolte af alle de skønne udspringende studenter med solide NSG-rødder! À propos NSG-rødder havde vi til dimissionen fint besøg at en gruppe på 13 studenter fra NSG med 50-års jubilæum! Der er så dejligt at opleve, at båndene til skolen så mange år efter stadig er intakte. På skolens facebook-side kan I se billeder fra dimissionerne.

**”NSG 2025 – VISDOM OG ÅND”**

Som I har kunne læse i mine seneste nyhedsbreve, er vi i fuld gang med vores 3-årige udviklingsarbejde ”NSG 2025 – Visdom og Ånd”, der grundliggende handler om at få diskuteret og tydeliggjort skolens værdigrundlag og identitet som jesuiterskole. Her gør vi blandt andet brug af de 10 kendetegn (se nedenfor). I forårsmånederne er der blevet afviklet en række ”kendetegnsmiddage”, hvor medarbejdere, i mindre grupper opdelt på tværs af afdelingerne, har spist middag sammen privat og diskuteret et selvvalgt kendetegn. I april måned mødtes vi så til en temaeftermiddag, hvor der blev fortalt om udbyttet af middagssamtalerne.

Til august mødes alle medarbejdere, inden eleverne kommer, til to temadage, hvor arbejdet fortsætter. Her skal vi blandt andet arbejde med de to dannelsesmæssige ”bevægelser”: Rejsen indad for vores elever, der blandt andet handler om videreudviklingen af vores retræter, og rejsen udad, om skolens ambition om at alle vores elever får evner og lyst til a gøre verden til et bedre sted at være. Her skal vi blandt andet drøfte socialpraktik (lige nu i 8. kl.) og Operation Dagsværk. I vil høre meget mere herom i mit næste nyhedsbrev til oktober.

*De 10 kendetegn kommer fra betænkningen ”Jesuiterskoler – en levende tradition i det 21. århundrede”. Betænkningen udkom i 2020 fra Jesuitternes hovedkvarter i Rom - og er tænkt som et levende dokument til støtte og inspiration for de mange Jesuiterskoler og universiteter rundtomkring i verden.*

*De 10 kendetegn ser ud som følger:*

1. *Jesuiterskoler er katolske og derfor optaget af - i dialog med andre religioner og livssyn - at arbejde med alle elevers åndelige dannelse som en naturlig del af skolens samlede opgave*
2. *Jesuiterskoler optaget af at tilbyde et trygt og sundt miljø for alle*
3. *Jesuiterskoler er optaget af globalt medborgerskab*
4. *Jesuiterskoler er optaget af at drage omsorg for hele skaberværket*
5. *Jesuiterskoler er optaget af retfærdighed*
6. *Jesuiterskoler er optaget af at være åbne og tilgængelige for alle*
7. *Jesuiterskoler er optaget af interkulturalitet*
8. *Jesuiterskoler udgør et globalt netværk med fælles vision og mission*
9. *Jesuiterskoler er optaget af menneskelig fortræffelighed (Human Excellence)*
10. *Jesuiterskoler er optaget af livslang læring*

**NY VICESKOLELEDER I GRUNDSKOLEN**

Vi har desværre måtte sige farvel til vores relativt nyansatte viceskoleleder i grundskolen Klaus. Jeg vil også gerne her sige TAK og ønske god vind fremover. Lige inden sommerferien fik vi ansat en ny, som er Sofie Duus Ljørring, der kommer fra en stilling som souschef på Engskolen på Vesterbro. Vi glæder os meget til at byde Sofie velkommen på NSG til august.

**SIDSTE NYT FRA HVERDAGEN**

*GRUNDSKOLEN:*

I grundskolen har den sidste del af skoleåret stået på livlig eksamensaktivitet for de ældste elever. Det har været en fornøjelse at opleve skolen summe af liv på nye måder. Vi fik rundet skoleåret af på fineste vis og sendt afgangseleverne ud ad døren med flotte resultater, gode oplevelser og forhåbentlig en tro på sig selv og på verden i deres videre færd.

For 6.-8. klasse har perioden stået på særskemaer med fagdage, årsprøver, ture og en masse andre aktiviteter. Vi rundede særskemaperioden af med en hyggelig idrætsdag i Fælledparken, hvor eleverne fik dystet i en masse forskellige discipliner. Dagen sluttede med en tiltrængt is i den bagende sol.

Inden vi går helt på ferie, kommer her datoerne for de første forældremøder i det kommende skoleår, hvor I både vil møde os i ledelsen og klassens lærere. Der følger nærmere information i begyndelsen af skoleåret.

Datoer for forældremøder:

6. årgang: 4/9 kl. 17-19

7. årgang: 5/9 kl. 17-19.30 (inkl. besøg fra SSP)

8. årgang: 22/8 kl. 17-19.30 (inkl. besøg fra SSP)

9. årgang: 12/9 kl 17-19.30 (inkl. besøg fra studievejlederne)

10. årgang: 13/9 kl. 17-19.30 (inkl. besøg fra studievejlederne)

*GYMNASIET:*

Efter en travl eksamensperiode helt som det skal være, fik vi vinket farvel til årets årgang af studenter med en masse glade huer, der løb afsted efter deres vogne. Tak for nu og held og lykke til jer. Så har vi lige indlæst fire nye store 1.g-klasser, der skal starte efter ferien, og det glæder vi os til. Tutorerne er klare til at modtage de nye elever.

Vi har mange spændende planer i gymnasiet til næste år, hvor vi har gang i et godt introprogram for de nye elever, deltagelse i Operations Dagsværk, nye studietursdestinationer, samt at vi igangsætter et arbejde med at skabe samarbejde med skoler i Europa, elever kan komme i udveksling hos i 3.g. Derudover har vi stort fokus på talent og klubarbejdet, så eleverne kan blive udfordret på forskellig vis. Vores nye kunstklub starter op efter ferien ligesom Frivillig musik, og vi har lige fået fat på en keramikovn, vi glæder os til at bruge til keramikcaféer. Så begynder vores nye fodboldklub også til august, og vi er allerede meldt til gymnasiefodboldstævnet for drenge. Vi regner også med at stille hold i Ultimate. Vores tre musiklokaler bliver til fire, så de nye musikelever virkelig kan få spillet igennem.

**TAK FOR I ÅR!**

Med ønsket om en dejlig sommerferie til alle, vil jeg sige mange tak for år! Der er en fornøjelse at få lov til at stå i spidsen for Niels Steensen med så mange dygtige og engagerede medarbejdere og elever.

Mandag den 14. august er det første skoledag for alle vores elever - både nye og gamle. Se nærmere info herom på Lectio/Intra.

På gensyn – og rigtig god sommerferie!

Med venlig hilsen

Peter Franklin
Forstander